《沿邓溪登石盘岭》
元代·刘崧

沿溪弄潺沄，举首见绝壁。石脚插白沙，崩崖旧时劈。

始登足轻剽，稍瞰心怵惕。圆峰覆锜釜，悬涧泻瓴甋。

当时风雨交，云气走霹雳。兀立苍茫中，隤然欲无敌。

夤缘背前路，陟巘欣后觌。委蛇冠彤霞，巀嶪挂赤霓。

梯危出深窈，指道转岑寂。寒葩泫零露，幽翳明的皪。

迂回落陂陀，清晨方踧踖。乔林杂松槚，玄宇散檐樀。

逝将觐天人，披发调笙笛。神仙岂在远，尘虑恐未涤。

行歌答清啸，次第记所历。回风散残雨，列宿光可摘。

群动亦暂休，啼螀在葭荻。意行得无为，念此增感激。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。